Spørsmål til smågruppene uke 7 og 8.

Les Matteus 6, 25-34 høyt sammen. Hva stopper du opp ved, enten som oppmuntrende eller utfordrende? Hva kan det bety å søke Guds rike først?

Andreas Nydal forkynte om «Enkelhet» og knyttet det til å leve som en disippel.

Hva tenker du om å leve enklere liv? (hva kan det se ut som i livet ditt?)

Han utfordret oss til å skape et rom mellom oss og verden, til ettertanke og stillhet. Et rom han hevder at mobilen i dag fyller, for de fleste av oss. (Pausene i hverdagen er fylt av skjerm, pauser vi egentlig trenger til å puste, tenke etter og evaluere det vi har opplevd)

Hva er ditt forhold til mobilen?

Sitat fra boken Kakofonen som Andreas Nydal har skrevet:

*Det virker som alt ligger til rette for å leve gode liv i Vesten i dag. Det som hindrer oss er at vi er flokkdyr. Og når flokken løper, så løper vi med. Ingen spør: hvorfor løper vi? Fordi vi har en datamaskin i lomma som roper på oss 5,4 timer hver dag, og den er bokstavlig talt tjent med at vi alltid føler at vi trenger mer, burde mer, skulle mer.*

Hva tenker dere om påstanden hans?
Ønsker du et temposkifte i livet ditt, for å leve enklere? Hva skal til?

I samtalen i etterkant sa Torbjørg at Gud alltid kommer med trøst: Trøst,

trøst mitt folk,sier deres Gud. Jes 40.1 og at Han aldri kommer med fordømmelse. (Så er det da ingen fordømmelse for den som er i Kristus Jesus. Rom 8.1) Men at det er en invitasjon fra Gud i oppmuntringen til å leve enklere. Når Gud kanskje vil utfordre vår mobilbruk så invitere Han oss til noe bedre. Hva er Guds invitasjon til deg i denne sesongen? Vær gjerne litt stille og be for og med hverandre.

Ps: vi ER flokkdyr, så om du har lyst å gjøre noe med skjermbruken din – gjør det sammen med noen! Andreas oppmuntret til å gjøre mobilen «dum»: slett nettleseren, flytt mailen til pc´en, gjør den til en fasttelefon hjemme (fast plass, gjerne litt kinkig plassert når du skal sjekke den.) Han brukte 3 måneder på å bli kvitt abstinensene etter å stadig sjekke mobilen, vær forberedt på ubehag. Men tenk å ta tilbake pausene og dermed kanskje senke tempoet og øke tilstedeværelsen i livet?!